Nokkrir örðugleikar urðu þegar hleypt var inn á tónleika Eds Sheerans í gærkvöldi sem skapaði tafir . Barst aðstandendum tónleikanna fjöldi kvartana og hafa nokkrir tónleikagestir sem mbl.is hefur rætt við fullyrt að hætt hafi verið að leita í bakpokum og töskum gesta til þess að flýta röðinni . „ Það er bara ekki rétt að það hafi verið hætt einhverri öryggisleit , “ segir Ísleifur Þórhallsson , framkvæmdastjóri Senu Live , í samtali við mbl.is . Spurður hvort einhverjar tilslakanir hafi verið gerðar á öryggisleit í gær segir hann svo ekki vera . „ Nei . Ég veit ekki til þess . Það öryggisstarf sem átti að fara fram fór fram . “ „ Við gerðum bara mistök og biðjumst afsökunar á því , “ svarar Ísleifur spurður um skipulag tónleikanna . „ Að öðru leyti fór þetta vel fram en þetta þykir okkur miður . Þetta klikkaði aðeins og hlaupið í að laga það , sem betur fer tókst það . Það sem skipti máli var að allir komust inn áður en Ed Sheeran byrjaði . “ Sprenging að stíflu „ Það var kannski of langt gengið að láta þau fara eftir svokölluðum snák endalaust . Það var kannski of langt gengið en þetta var allt vel meint og snerist allt um að tryggja öryggi og koma í veg fyrir troðning , “ útskýrir Ísleifur um röðina . Spurður hvort skipuleggjendur hafi verið undir það búnir að taka við þessum mikla fjölda fólks á tónleikana svarar hann : „ Eitthvað er þarna misreiknað , það kemur þarna alveg gríðarlegur fjöldi á sama tíma . […] Það hafa náttúrlega aldrei verið 30 þúsund manna tónleikar á Íslandi . Þetta var kannski líka það að við héldum að dreifingin yrði meiri . Það kemur þarna algjör sprengja og svo einhvern veginn verður bara stífla . Þegar við sjáum að hún er bara að versna og ekki að leysast úr henni er hlaupið í að laga þetta , “ bætir hann við . „ Það myndaðist líka svolítið löng röð á aðdáendasvæðinu til að fara í snemminnritun . Fólk taldi sig þurfa að fara í fleiri raðir . Það er eins og það hafi verið einhver útbreiddur misskilningur að það hafi verið skylda að fara í snemminnritun eða einhver annar ábati af því en við sögðum , “ segir framkvæmdastjórinn . Hann segir enga kvöð hafa verið um að fara á aðdáendasvæðið og það „ bara gert til gamans ef fólk vill mæta fyrr og slaka á saman og koma svo á völlinn . Það þarf enginn að fara í snemminnritun “ . Margir fóru í snemminnritun í Laugardalshöll í gær , án þess að þörf væri á því . mbl.is / Kristinn Magnússon Segir hann snemminnritun vera séríslenska þjónustu þar sem strangar miðareglur sem gilda um alla tónleika Sheerans gera það að verkum að eigendur miða sem keyptir eru á sama tíma þurfa allir að mæta á tónleikana saman . Er þetta gert til þess að sporna við miðabraski , að sögn Ísleifs . „ Þessi snemminnritun var búin til fyrir Íslendinga ; ef það er óþægilegt fyrir þig að allir átta komi saman – ef þú keyptir átta miða – þá geturðu mætt í snemminnritun og hver farið sína leið . Þá geta menn mætt klukkan sjö , átta og níu og það mun ekki skipta neinu máli . “